Dôvodová  správa

Ministerstvo dopravy, pôšt a telekomunikácií SR predkladá po dohode s Ministerstvom financií SR návrh na odpustenie cla a dovoznej prirážky realizovaného nákupu lietadlovej techniky leteckou spoločnosťou Air Slovakia BWJ.
Predkladaný materiál nadväzuje na proces zdĺhavého riešenia odpustenia cla a dovoznej prirážky na nákup lietadla B 737 registračnej značky OM-ERA v roku 2000 pre leteckú spoločnosť Air Slovakia formou výnimky Ministerstva financií SR zo zákona č. 180/1996 Z.z. Colný zákon, § 14 písm. e). 
Žiadosť uvedeného leteckého prevádzkovateľa bola doložená súhlasnými stanoviskami Ministerstva hospodárstva SR, Ministerstva dopravy, pôšt a telekomunikácií SR a podporená Úradom pre štátnu pomoc SR. Napriek predbežným prísľubom Ministerstvo financií SR nevyriešilo pozitívne tento problém s odôvodnením, že vzhľadom na rozhodnutie vlády SR o uplatňovaní plošných opatrení na ozdravenie slovenskej ekonomiky je žiadúce, aby Ministerstvo dopravy, pôšt a telekomunikácií SR pripravilo a zdôvodnilo materiál na rokovanie vlády SR spolu s návrhom uznesenia na odpustenie cla a dovoznej prirážky.
Takýto materiál Ministerstvo dopravy, pôšt a telekomunikácií SR pripravilo, prerokovalo a predkladá na rokovanie vlády SR na schválenie.